laion/Wikipedia-Exotic huggingface dataset:
סגור אלגברי

באלגברה, הסגור האלגברי (algebraic closure) של שדה F {\displaystyle F} הוא השדה הקטן ביותר המכיל את F {\displaystyle F} , שהוא סגור אלגברית. את הסגור האלגברי אפשר לבנות על ידי שילוב של כל ההרחבות ממימד סופי של השדה המקורי. כדי לשלב בין השדות השונים כראוי, יש להפעיל את הלמה של צורן. לכל שדה יש סגור אלגברי, שהוא יחיד עד כדי איזומורפיזם. לכן אפשר לדבר על 'הסגור האלגברי', בה"א הידיעה. הסגור האלגברי שווה לשדה עצמו רק כאשר השדה כבר סגור אלגברית. כל שדה סגור אלגברית המכיל את F {\displaystyle F} , מכיל גם את הסגור האלגברי של F {\displaystyle F} . כאשר F {\displaystyle F} שדה אינסופי הסגור האלגברי של שדה F {\displaystyle F} הוא בעל אותה עוצמה כמו של F {\displaystyle F} . לדוגמה, הסגור האלגברי של שדה המספרים הרציונליים הוא שדה המספרים האלגבריים, והסגור האלגברי של שדה המספרים הממשיים הוא שדה המספרים המרוכבים. לפי משפט של ארטין ושרייר (Schreier) מ-1927, הממד של הסגור האלגברי מעל השדה הוא 1, 2, או אינסוף. בנוסף לבניה המופשטת של סגור אלגברי, היוצאת משדה נתון ומחזירה הרחבה שלו, אפשר להתבונן גם בסגור האלגברי היחסי. אם F ⊆ K {\displaystyle F\subseteq K} שני שדות, אז הסגור האלגברי של F {\displaystyle F} ב- K {\displaystyle K} (או: הסגור האלגברי היחסי) הוא אוסף האיברים של K {\displaystyle K} שהם אלגבריים מעל F {\displaystyle F} . שדה סגור אלגברית שדה סדור שלם סגור שלם (integral closure) סגור אלגברי, באתר MathWorld (באנגלית)
דונלד או'קונור

דונלד או'קונור (באנגלית: Donald O'Connor;‏ 28 באוגוסט 1925 - 27 בספטמבר 2003) היה שחקן קולנוע קומי, זמר ורקדן אמריקאי. נודע במיוחד בשל תפקידו בסרט שיר אשיר בגשם לצד ג'ין קלי, על תפקיד זה זכה בפרס גלובוס הזהב לשחקן הטוב ביותר בסרט קומדיה או מוזיקלי לשנת 1952. נולד בשיקגו להורים שהיו שחקני וודוויל. בהיותו ילד חווה תאונת דרכים בה מתה אחותו, אביו נפטר שבועות מספר לאחר מכן. ב-1937 החל בקריירה של שחקן ילד לצד בינג קרוסבי בסרט Sing You Sinners‏. לאחר מכן הופיע במספר סרטים בחברת סרטי פרמאונט, בהם בתפקיד האקלברי פין בסרט "טום סוייר, בלש" ובו ג'סט בתפקיד הנער בו. ב-1942 עבר לסרטי יוניברסל. ב-1944 גויס לצבא ארצות הברית. טרם גיוסו צולמו מספר סרטים בהשתתפותו, ששוחררו תוך כדי שירותו הצבאי. בין 1949 ל-1955 השתתף במספר סרטי Francis the Talking Mule (פרנסיס הפרד המדבר), סרטי קומדיה בשחור-לבן בהשתתפות חייל (או'קונור) המתיידד עם פרד מדבר. ב-1952 השתתף בסרט "שיר אשיר בגשם" בתפקיד קוזמו הפסנתרן, בסרט ביצע מספר קטעי שירה וריקוד יחד עם ג'ין קלי ודבי ריינולדס וקטע סולו וירטואוזי בשיר Make 'Em Laugh. על תפקידו זכה בפרס גלובוס הזהב. ב-1953 הופיע בסרט המוזיקלי "אני אוהבת את מלווין" לצידה של דבי ריינולדס. בשנת 1954 הנחה את טקס האוסקר והשתתף בסרט "אין כעסקי השעשועים". ב-1953 השתתף בסרט המוזיקלי "קרא לי מאדאם" לצידה של אתל מרמן. ב-1965 שיחק ב"דירת הפגישות" לצידו של בובי דארין. משנת 1952 היה מנחה קבוע בתוכנית "שעת הקומדיה של קולגייט" ב-NBC ואירח מספר תוכניות בטלוויזיה. ב-1981 השתתף בסרט עטור הפרסים "רגטיים" לצד ג'יימס קאגני. ב-1997 שיחק בסרט "קומדיה בלב ים" לצידם של ג'ק למון וולטר מתאו. הוא נפטר בהוליווד ב-2003 מאי-ספיקת לב. מדיה וקבצים בנושא דונלד או'קונור בוויקישיתוף אתר האינטרנט הרשמי של דונלד או'קונור (באנגלית) דונלד או'קונור, במסד הנתונים הקולנועיים IMDb (באנגלית) דונלד או'קונור, באתר AllMovie (באנגלית) דונלד או'קונור, באתר Rotten Tomatoes (באנגלית) דונלד או'קונור, במסד הנתונים הקולנועיים KinoPoisk (ברוסית) דונלד או'קונור, באתר MusicBrainz (באנגלית) דונלד או'קונור, באתר Discogs (באנגלית) "שיר אשיר בגשם: היהלום של המיוזיקלס": פודקאסט להאזנה של תוכנית הרדיו "פסטיבל כאן", בהגשת דני מוג'ה ויונתן גת הופעותיו בשעת הקומדיה של קולגייט באתר הטלוויזיה הקלאסית תמונות מהסרטים דונלד או'קונור, באתר "Find a Grave" (באנגלית) דונלד או'קונור, באתר אנציקלופדיה בריטניקה (באנגלית) "Sing You Sinners", במסד הנתונים הקולנועיים IMDb (באנגלית) "Tom Sawyer, Detective", במסד הנתונים הקולנועיים IMDb (באנגלית)
מאיר שלמה ינובסקי

רבי מאיר שלמה הלוי ינובסקי (1850 - כ"ג באלול ה'תרצ"ג - 14 בספטמבר 1933) היה רב העיר ניקולייב שבאוקראינה. מלחין חב"די וסבו של רבי מנחם מנדל שניאורסון. נולד לבילא רבקה בתו של הרב אברהם דוד לבוט ולרבי ישראל לייב ראש ישיבת חב"ד ברומנובקה. גדל והתחנך אצל סבו בניקולייב שהועידו ליורשו ברבנות. בהגיעו לגיל הנישואין התחתן עם רחל, בתו של רבי יצחק פושניץ רב העיר דוברינקה (רו') שבאוקראינה. לאחר נישואיו עבר לשהות תקופת זמן קצובה לבדו בחצירו של רבי שמואל שניאורסון בליובאוויטש, ביחד עם אברכים נוספים. לאחר פטירת רבי שמואל, נעשה לחסיד של בנו רבי שלום דובער שניאורסון מליובאוויטש. בתום לימודיו בליובאוויטש, חזר לניקולייב והתגורר במחיצת סבו הרב אברהם דוד לבוט. טרם פטירתו, (נפטר בי"ח באדר תר"נ) הפקיד סבו מכתב אצל ראשי קהילת ניקולייב, בו ביקש שימנו את נכדו הרב מאיר שלמה לממלא מקומו כרב העיר. ראשי הקהילה לא איחרו למלא אחר צוואת רבם, ור' מאיר שלמה נתמנה כרבה של ניקולייב. בתקופת כהונתו מנו היהודים בעירו 21,786 איש שהיוו 21% מהאוכלוסייה בעיר. בשנת ה'תר"ס התחתנה בתו חנה (אנ') עם רבי לוי יצחק שניאורסון שלימים התמנה לרב העיר יקטרינוסלב. לבני הזוג נולדו שלשה ילדים בנם בכורם שנולד בשנת תרס"ב, הוא רבי מנחם מנדל שניאורסון, לימים הרבי מחב"ד. בשנת ה'תרע"א התחתנה בתו השנייה מרים גיטל עם רבי שמואל שניאורסון אחיו של רבי לוי יצחק. רבי שמואל עבד תחתיו ברבנות העיר ניקולייב, והיה ליד ימינו. בנו, ישראל לייב, נפטר בצעירותו, ור' מאיר שלמה שקע בעקבות כך בעצבות. רבי שלום דובער שניאורסון שלח מכתב עידוד לר' מאיר שלמה ובו הדרכות מפורטות להטבת מצבו הנפשי. לאחר מותו ירש חתנו השני רבי שמואל שניאורסון את רבנות ניקולייב. אשתו רחל נרצחה בשואה. הרב מאיר שלמה הצטיין בידיעותיו בנגלה ובחסידות, היה ידוע כאוהב שלום ובורח מן הכבוד. כן היה ידוע כאחד היודע זמר, ואף חיבר כמה מניגוני חב"ד. הניגונים מופיעים בספר הניגונים וחלקם הושרו בדיסק שיצא על ידי בן עירו שמואל בצלאל אלטהויז. נכדו, הרבי מליובאוויטש, לימד את קהל חסידיו ב-מרכז חב"ד העולמי – 770 את אחד מניגוני סבו על המילים מסליחות "רחמנא דעני", בשנת תש"ך. מדברי תורתו הודפסו בספר שו"ת חזון למועד. הרבי מליובאוויטש בשיחותיו חזר מאמרותיו ושוחח אודות דמותו, ואמר עליו קדיש ביום השנה שלו. סבו, רבי אברהם דוד לבוט. אחיו, רבי איסר רבה של קירוויראג שבאוקראינה. אחותו, חנה יאנובסקי (1830 – 1885). בתו חנה שניאורסון (אנ'), אשת רבי לוי יצחק שניאורסון רבה של יקטרינוסלב. נכדו, רבי מנחם מענדל שניאורסון הרבי מליובאוויטש. נכדו ישראל אריה לייב שניאורסון בתו מרים גיטל אשת רבי שמואל שניאורסון רבה של ניקולייב. בתו עטיל אשת רבי זלמן מאריאשין. בנו ישראל לייב - נפטר בצעירותו. נפתלי גוטליב, "תולדות לוי יצחק", שלושה כרכים, בהוצאת קה"ת. מדיה וקבצים בנושא מאיר שלמה ינובסקי בוויקישיתוף מאיר שלמה לובעצקי, "תולדות מאיר שלמה", בהוצאת 'ועד תלמידי התמימים', תש"ע. נדפס ב'אגרות קודש אדמו"ר הרש"ב' חלק א' עמוד רנ"א
קלט

בתחום המחשוב והאוטומציה, קלט הוא כלל הנתונים המגיעים אל המחשב או אל מכשיר אוטומטי אחר, מן העולם שמחוצה לו. אמצעי קלט הם כלל האמצעים להזנת המחשב, או המכשיר האוטומטי האחר, בנתונים כאלה. כיוון שרבות ממשימות המחשב מתבססות על נתונים שמקורם בעולם שמחוצה לו, הרי תנאי בסיסי לפעולתו התקינה של המחשב היא אספקת נתונים אלה בצורה אמינה וקלה ככל האפשר. בראשית ימי המחשב הקלט העיקרי של המחשב היה טקסטואלי, ולהזנתו למחשב שימשו מכונות ניקוב, שלהן הייתה מקלדת (דומה ביסודה לזו של מכונת כתיבה) והקלדה עליה יצרה סוג של פלט, כרטיסים מנוקבים או סרטים מנוקבים שאותם קרא המחשב באמצעות אמצעי קריאה מתאים. כדי לוודא את נכונות ההקלדה היו נהוגות שיטות אחדות: הקלדה חוזרת של אותם נתונים, על הכרטיסים המנוקבים שנוצרו בשלב הראשון, ובדיקת כל מקרה שבו לא נמצאה התאמה. מדווח הנתונים יצר גם שורות ביקורת או שדות ביקורת, שאיפשרו זיהוי מיידי של טעות בהקלדה. בדומה לכרטיסים המנוקבים, נוצר גם קלט על-גבי סרט מנוקב. בסוף שנות השישים פעלו גם מכונות להקלדה על-גבי סרט מגנטי. באמצע שנות השבעים הוחלף הכרטיס המנוקב בתקליטון (דיסקט), שתהליך הקלדתו היה דומה לזה של הקלדת כרטיסים מנוקבים, אך התוצר היה תקליטון, נוח יותר לאחסון ולטלטול. מלאכת ההקלדה המתוארת לעיל נעשתה על ידי מי שעיסוקם בכך, בדרך כלל נשים שמקצוען נקרא "נקבנית" ואחר כך "קלדנית", שקיבלו את הנתונים על-גבי טפסים. לצמצום מלאכת ההקלדה פותח ציוד שאיפשר קריאת נתונים ישירות ממסמכי מקור מסוימים, כגון קורא אופטי, קורא דיו מגנטית (קריאת תווים מגנטית) וקורא סימנים שסומנו בעיפרון על-גבי טופס מתאים. להזנה מהירה של מספר קטלוגי של מוצרים (מוצרים שנרכשו בחנות, פריטים במחסן, ספרים בספרייה) נוצר בשנות השבעים הברקוד - קוד לייצוג מספרים ואותיות שניתן לקרוא אותו באמצעות העברתו אל מול עינית קוראת, שחסך את הצורך בהקלדת המספר הקטלוגי של המוצר, ובכך הביא להזנת נתונים מהירה ואמינה יותר. פס מגנטי הנמצא על כרטיס אשראי מאפשר קריאה של פרטי הכרטיס (מספר הכרטיס, שם בעל הכרטיס וכו') באמצעות קורא מתאים ("שפתיים"), תוך הבטחת הזנה מהירה ואמינה יותר של פרטים אלה. בסוף שנות השמונים החל מעבר הולך וגובר להזנה של נתונים ישירות על ידי המשתמשים, באמצעות מסוף המחובר למחשב מרוחק או באמצעות מחשב אישי. צורה זו של הזנת נתונים צמצמה מאוד את הצורך בקלדניות, אם כי יש מהן שעוסקות בכך עד היום (2005). התרחבות השימוש בממשק משתמש גרפי הביאה להתפתחות סוג חדש של אמצעי קלט, אמצעי ההצבעה שהבולט בהם הוא העכבר. אמצעים אלה משמשים לבחירה ישירה מתוך אפשרויות המוצגות על-גבי המסך, תוך דימוי הצבעה על האפשרות הנבחרת. אמצעי הצבעה בולטים אחרים הם מסך מגע, שמאפשר בחירת האפשרות הרצויה, מתוך אפשרויות שמוצגות על-גביו באמצעות נגיעה באצבע או בעט במיצג, משטח מגע - אמצעי שחוסך מקום ביחס לעכבר, ג'ויסטיק (או שטיח ריקוד), שנכון לשנת 2010 כבר כמעט ואינו בשימוש וכדור עקיבה, שנכון לשנת 2010 משמש כמעט ורק אנשים עם לקות תנועה. המעבר למערכות מולטימדיה הביא לשלל אמצעי קלט מתאימים: קול, באמצעות מיקרופון תמונה סטטית, באמצעות סורק ומצלמה דיגיטלית תמונת וידאו, באמצעות מצלמת וידאו המחוברת למחשב באמצעות כרטיס הרחבה מתאים ומצלמת רשת (Web Camera). בנוסף לכל אמצעי הקלט שתוארו לעיל, המשמשים אך ורק לקלט (או בעיקר לקלט), קיימים אמצעים לאחסון נתונים, המשמשים לרישום פלט ההופך אחר כך לקלט. אמצעים אלה הם סרט מגנטי, קלטת, דיסק קשיח, תקליטור וכדומה. פלט
דבר הלמד מעניינו

המידה המדרשית דבר הלָמֵד מעניינו היא אחת משבע המידות של הלל הזקן ומשלוש עשרה המידות של רבי ישמעאל. לפיה, ניתן להפיק משמעות מקראית שאינה כתובה במפורש במקרא על סמך שחז"ל הבינו רוח מסוים בפרשה שבה מופיע פרט מסוים. בימינו, תוקף מידה זו מחייבת את כל בני ישראל שגרים בחוצה לארץ לשמור על מצוות חובת הגוף שבתורה. דבר בתורה שהוא סתום בהבנתו ניתן להבינו על סמך העניין הכללי בו מדבר בפרשה, או דבר הסמוך לו בפרשה יש גם מקרים שמידה זו מנצחת את הבנת פשט הכתוב בתורה מפורש (ראה לקמן). מקרה בו מידה זו מנצחת פשט מקראי הנהו בפרשת נזקי בהמה שבהמה נגח איש והרגו. התורה אומרת במקרה זו ”וְאִם שׁוֹר נַגָּח הוּא מִתְּמֹל שִׁלְשֹׁם וְהוּעַד בִּבְעָלָיו וְלֹא יִשְׁמְרֶנּוּ וְהֵמִית אִישׁ אוֹ אִשָּׁה הַשּׁוֹר יִסָּקֵל וְגַם בְּעָלָיו יוּמָת.” (שמות כא כט). כלומר, לפי הבנת המקרא יש לבית הדין להעניש מוות את בעל הבהמה. והנה מידה זו הלומדת מעניין הפרשה (בפסוק הבא אחריו) שמדבר בעניין "כופר" ממוני ”אִם כֹּפֶר יוּשַׁת עָלָיו וְנָתַן פִּדְיֹן נַפְשׁוֹ כְּכֹל אֲשֶׁר יוּשַׁת עָלָיו..” (שמות כא ל) מצלת את בעל השור מהבנת כוונת המקרא לעונשו בגזר דין מוות. דוגמה נוספת המופיעה בתלמוד, היא פירוש הציווי ”לֹא תִגְנֹב” (ספר שמות, פרק כ', פסוק י"ב) המופיע בעשרת הדיברות. על אף שניתן היה לפרש ציווי זה כעוסק בגנבת ממון, ההלכה לומדת שמדובר ב"גנבת נפשות" האוסר לחטוף אדם ולמוכרו. פירוש זה מבוסס על מידת "דבר הלמד מעניינו" שכן שאר האיסורים המופיעים בעשרת הדיברות בסמיכות לציווי זה הם איסורים שעונשם מיתת בית דין (רצח, ניאוף), ועל כן גם את הציווי הזה יש לפרש כמתייחס לעבירה שעונשה מיתת בית דין, שהיא גנבת אדם (כמפורש בספר שמות, פרק כ"א, פסוק ט"ז). ערך מורחב – חובת הגוף לדעת רב יהודה, מידה זו היא המחייבת את כל בני ישראל שגרים בחוצה לארץ לשמור על מצוות חובת הגוף שבתורה. אמר רב יהודה..יכול כל המצות כולן לא יהו נוהגים אלא בארץ? תלמוד לומר ”כָּל הַיָּמִים אֲשֶׁר אַתֶּם חַיִּים עַל הָאֲדָמָה” (דברים יב א) אי כל הימים יכול יהו נוהגים בין בארץ בין בחוצה לארץ -תלמוד לומר ” בָּאָרֶץ” (דברים יב א), אחר שריבה הכתוב ומיעט צא ולמד ממה שאמור בעניין ”אַבֵּד תְּאַבְּדוּן אֶת כָּל הַמְּקֹמוֹת אֲשֶׁר עָבְדוּ שָׁם...” (דברים יב ב) מה עבודת כוכבים מיוחדת שהיא חובת הגוף ונוהגת בין בארץ בין בחוץ לארץ אף כל שהיא חובת הגוף נוהגת בין בארץ בין בחוצה לארץ — תלמוד בבלי, מסכת קידושין, דף ל"ז, עמוד א' ספרא לוויקרא כב כח (שמדת גזירה שווה עדיף ממידת דבר הלמד מעניינו) תלמוד בבלי, מסכת חולין, דף קט"ו, עמוד ב', מבוא לתלמוד בבלי (מהדורת מסורת הש"ס), דף ט"ז (מדה יב) מדרש הגדול לשמות כא כט תלמוד בבלי, מסכת סנהדרין, דף פ"ו, עמוד א'.
בית הכנסת האר"י

האם התכוונתם ל... בית הכנסת האר"י הספרדי – נחשב כבית הכנסת העתיק ביותר בצפת. בית הכנסת האר"י האשכנזי – בית כנסת קדום בצפת. החל מהמאה ה-18 שימש את הקהילה האשכנזית בעיר. בית מדרש האר"י – בית הכנסת המרכזי האשכנזי בעיר העתיקה בצפת. בית הכנסת האר"י (ירושלים) – נמצא בעיר העתיקה של ירושלים במקום בו על פי המסורת נולד האר"י. כיום חלק ממוזיאון חצר היישוב הישן.
מאוזולוס

מאוזולוס או מאוסולוס (ביוונית: Μαύσωλος או Μαύσσωλλος) היה סאטרפ (בפרסית: אחשדרפן - נציב) קאריה בין השנים 377 - 353 לפנה"ס. מאוזולוס היה בנו הבכור של הקטומנוס (שליט קאריה מאז מותו של טיספרנס בשנת 395 לפנה"ס). מאוזולוס היה אחד ממנהיגי המרד כנגד השליט הפרסי ארתחשסתא השני (ארטקסרקסס השני) בשנת 362 לפנה"ס, וכבש חלקים מליקיה ואיוניה עבור קאריה. מאוזולוס השתתף במלחמה כנגד אתונה בשנים 357 - 355 לפנה"ס. כמו כן מאוזולוס העביר את בירת ממלכת קאריה ממילאס להליקרנסוס (היא בודרום של ימינו). מאוזולוס נודע בעיקר במבנה הקבר שנבנה עבורו - המאוזוליאום בהליקרנסוס שהוקם לזכרו על ידי אלמנתו (שהייתה גם אחותו) ארטמיסיה השנייה. המונח מאוזוליאום מבוסס על שמו של מאוזולוס (בשל האנדרטה שהוקמה לזכרו, שנחשבה לאחד משבעת פלאי תבל של העולם העתיק). קורות חייו של מאוזולוס ותיאור המאוזוליאום קורות חייו של מאוזולוס באתר מסע אחר מאוזולוס, באתר אנציקלופדיה בריטניקה (באנגלית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
ארטמיסיה

האם התכוונתם ל... ארטמיסיה הראשונה מקאריה – מלכת קאריה בשנת 480 לפנה"ס ארטמיסיה השנייה – מלכת קאריה בין השנים 353 - 350 לפנה"ס, הקימה את המאוזוליאום בהליקרנסוס, אחד משבעת פלאי תבל של העולם העתיק לזכר בעלה מאוזולוס ארטמיזיה ג'נטילסקי – ציירת איטלקייה (1593–1653) ארטמיסיה (ציור) – ציור בצבע שמן מעשה ידי רמברנדט משנת 1634 ארטמיסיה (ספינה) – ספינת המהגרים הראשונה שהגיע מאנגליה לאוסטרליה, בשנת 1848 ארטמיסיה (אופרה) – אופרה משנת 1657 מאת פרנצ'סקו קאוואלי ארטמיסיה (גייזר) – גייזר בפארק הלאומי ילוסטון ארטמיסיה (פסטיבל) – פסטיבל שנתי בעת העתיקה לכבוד האלה ארטמיס שהיה נערך באפסוס בחודש ארטמיסיון (מרץ-אפריל) ארטמיסיון (פירושונים)
ארטמיסיה, מלכת קאריה

האם התכוונתם ל... ארטמיסיה הראשונה (אנ') – מלכת קאריה בשנת 480 לפנה"ס ארטמיסיה השנייה – מלכת קאריה בין השנים 353–350 לפנה"ס, הקימה את המאוזוליאום בהליקרנסוס, אחד משבעת פלאי העולם העתיק לזכר בעלה מאוזולוס ראו גם ארטמיסיה
ארטמיסיה השנייה

ארטמיסיה השנייה (ביוונית: Ἀρτεμισία, נפטרה בשנת 350 לפנה"ס) הייתה אחותו ורעייתו של מאוזולוס מלך קאריה. לאחר פטירתו של מאוזולוס בשנת 353 לפנה"ס עלתה ארטמיסיה לשלטון כאחדשרפנית קאריה, ושלטה בה עד פטירתה. ארטמיסיה הייתה בתו של הקטומנוס אחשדרפן קאריה. היא נישאה לאחיה, ולאחר מותו שלטה לצידו במשך כשנתיים. בתקופת שלטונה המשיכה בפעולות הכיבוש שהחל בעלה, וכבשה את האי רודוס. ארטמיסיה נודעה בקבר המפואר שבנתה לבעלה וקראה אותו על שמו. קבר זה, המאוזוליאום בהליקרנסוס נחשב לאחד משבעת פלאי תבל. המאוזוליאום נבנה בבירת הממלכה, הליקרנסוס (כיום בודרום שבטורקיה). המבנה הוקם על ידי גדולי האמנים היווניים באותה עת ונחשב מלאכת מחשבת נפלאה. עוד סופר עליה כי בצערה שתתה כל יום מעט מאפרו של בעלה ביין ששתתה, וזאת על מנת להרעיל את עצמה באיטיות ולהצטרף אליו עם סיום הקמת המאוזוליאום. מדיה וקבצים בנושא ארטמיסיה השנייה בוויקישיתוף ארטמיסיה השנייה, באתר אנציקלופדיה בריטניקה (באנגלית)
ריד הופמן

ריד הופמן (באנגלית: Reid Garrett Hoffman, נולד ב-5 באוגוסט 1967) הוא מיליארדר ויזם אמריקאי. הופמן הוא היזם והמייסד המשותף של לינקדאין, רשת חברתית מקוונת לקשרים מקצועיים. נכון ל-אפריל 2017, הונו הוערך בכ-3.2 מיליארד דולר. הופמן נולד בסטנפורד, קליפורניה וגדל בברקלי, קליפורניה. הוא למד בתיכון The Putney School והוא בוגר אוניברסיטת סטנפורד משנת 1990, עם תואר ראשון במערכות סימבוליות ומדעי הקוגניציה. הוא המשיך לתואר שני בפילוסופיה אותו קיבל מאוניברסיטת אוקספורד בשנת 1993. הופמן עבד בעבר באפל וב-Fujistu. מדיה וקבצים בנושא ריד הופמן בוויקישיתוף אתר האינטרנט הרשמי של ריד הופמן (באנגלית) ריד הופמן, ברשת החברתית אקס (טוויטר) ריד הופמן, ברשת החברתית אינסטגרם ריד הופמן, ברשת החברתית LinkedIn מגזין mako, ‏הנוסחה להצלחה, באתר ‏מאקו‏, 29 במאי 2013 חדשות חוץ, ממארק קיובן ועד ריד הופמן: עשרות בכירים בארה"ב פרסמו תמיכה פומבית בקמלה האריס, באתר כלכליסט, 7 בספטמבר 2024 הפרופיל של ריד, באתר פורבס ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
טרימורטי

טְרִימוּרְטִי (בסנסקריט:त्रिमूर्ति, בתרגום חופשי "שלושה פסלים" במשמעות "שלוש צורות") הוא מושג בהינדואיזם בו מאפייני הבריאה, התחזוקה וההרס הקוסמיים מואנשים בדמויותיהם של שלושה אלים המייצגים מחזור מעגלי: ברהמה (הבורא), וישנו (המגן והמשמר) ושיווה (ההורס ומשנה הצורה). שלושת האלים זכו לכינוי "השילוש ההינדואי", "השילוש הקדוש הגדול" או השילוש הקדוש. תפיסות שונות בהינדואיזם מייצגות יחס שונה אל מושג הטרימורטי. בחלק מהתיאורים של הטרימורטי, כמו בתבליט המפורסם במערות אלפנטה, מופיעה דמות יחידה עם שלושה ראשים ולעיתים אף ראש אחד בעל שלוש פנים, המביטים לשלושה כיוונים שונים - לפנים, ימינה ושמאלה. תפיסת הוישנויזם אינה מקבלת את מושג הטרימורטי. למשל, בבית הספר דוויטה (Dvaita) מאמינים כי וישנו לבדו הוא האל השולט ושיווה כפוף אליו. תפיסת השיוויזם (Shaivism) היא שהאל שיווה מבצע חמש פעולות - יצירה, שימור, פירוק, חסד מסתיר וחסד חושף. כל אחת מחמש הפעולות תואמת לשם ולצורה של שיווה. הוא האל העליון העומד מעל כל הפעילויות. הסמרטיזם (Smartism) היא כת של ההינדואיזם ששמה דגש על קבוצה של חמישה אלים ולא אל אחד. "פולחן של חמש צורות" הפך לפופולרי על ידי הפילוסוף מהמאה התשיעית שנקרה, שציין את חמשת האלים גנש, וישנו, שיווה, דווי, וסוריה (Surya). השפעה נוצרית בה האלוהות נחלקת לשילוש קדוש, עזרה למצב תפישה דומה של שילוש שוויוני כביכול גם בהינדואיזם. מדיה וקבצים בנושא טרימורטי בוויקישיתוף טרימורטי, באתר אנציקלופדיה בריטניקה (באנגלית)
ישראל חריף מסטנוב

רבי ישראל חריף מסטנוב (כנראה ה'תנ"ו – ז' בשבט ה'תקמ"א) היה רב ומקובל חסידי, תלמידו של הבעל שם טוב. נולד לרב שלמה. סבו רבי אברהם מסטנוב היה רב מפורסם. נישא לבתו של רבי יחיאל ממיקולייב (צאצא של רבי יחיאל מנמירוב שנרצח בפרעות ת"ח ות"ט). התפרסם כחריף ועל כן כונה כך. היה לוחם גדול נגד הפרנקיסטים שהתפשטו בזמנו ברחבי גליציה. במכתבו של רבי אריה לייב מבולחוב מסופר שהפרנקיסטים היו כותבים את מכתביהם בהצפנה ולא הצליחו להבין את דבריהם רק רבי ישראל הצליח לגלות את הצופן וכך גילו את מעלליהם. בצעירותו היה מתנגד לבעל שם טוב אך בהמשך התקרב אליו והיה לאחד מגדולי תלמידיו. סיפור התקרבותו על פי המסורת החסידית הוא שפעם העלילו עליו לשלטונות והיה צריך להימלט מעירו והגיע למז'יבוז' ושהה אצל הבעל שם טוב. פעם איחר לארוחת צהריים והבעל שם טוב נכנס לחדרו לראות למה לא מגיע, אמר לו רבי ישראל שעוסק בדברי תוספות קשה ושאלו את שאלותיו. הבעל שם טוב תירץ לו את כל קושיותיו ומאז נעשה לתלמידו המובהק. רבי יעקב ישראל מצ'רקס סיפר שכשהיה הבעל שם טוב מגיע לסטנוב היה מתארח אצל רבי ישראל. ילדיו היו רבי דוד אב"ד סטנוב, סמטרוטש וזבניץ ורבי אלקנה אב"ד פלטישאן. כונה על ידי אנשי עירו "רבי ישראל חריף" על שם חריפותו שהייתה בולטת אפילו בסטנוב שהייתה עיר של תלמידי חכמים גדולים. בין המסכימים על ספרו "תפארת ישראל" שהודפס שנים רבות לאחר פטירתו מופיעים רבי יוסף שאול נתנזון, רבי שלמה קלוגר, רבי ישעיה שור, רבי אהרן מצ'רנוביל, רבי יצחק מסקווירא, רבי מנחם מנדל מויז′ניץ, רבי דוד מטולנא, רבי אברהם יעקב מסדיגורה, רבי מנחם נחום משטפנשט ורבי דוד משה מצ'ורטקוב. רבי יוסף שאול נתנזון כותב בהסכמתו שרבי ישראל חריף ניצח בוויכוח תלמודי את רבי אריה לייב גינצבורג ה"שאגת אריה" שהיה נחשב בדורו לגדול הלמדנים. רבי אהרן מצ'רנוביל כותב בהסכמתו ל"תפארת ישראל" שהחזקת הספר בבית היא סגולה. עטרת תפארת ישראל, באתר היברובוקס מפרש שם, כתב יד, על שמות על פי הקבלה, באתר היברובוקס בנימין מינץ, מבוא לספר שבחי בעל שם טוב, תל אביב תשכ"א, עמ' 38–45, באתר אוצר החכמה מנחם מענדיל ויזניצר, מאמר על רבי ישראל חריף, ירחון אז נדברו, התאחדות תלמידי ואברכי ויזניץ, תשמ"ו, גיליון א', באתר אוצר החכמה (צפייה חופשית – מותנית ברישום) שלום חיים פרוש, אור יקרות, חלק ד', ירושלים תשס"ו, עמ' ק"ס-קס"ט, באתר אוצר החכמה (צפייה מוגבלת למנויים) רבי ישראל חריף באתר "אהלי צדיקים" ישראל בן שלמה (נפטר 1781), חריף, דף שער בספרייה הלאומית שנת לידתו לא מפורסמת, אם כי בהסכמת הרב ישעיה שור רבה של יאשי לספר תפארת ישראל הוא כותב כי שמע מסבו שרבי ישראל היה בן 85 בפטירתו לפי זה נולד בשנת תנ"ו. הקדמה ספרו תפארת ישראל
מחלף חבצלת

מחלף חבצלת הידוע גם בשם מחלף חבצלת השרון הוא מחלף הנמצא בקילומטר ה-38 בכביש 2. המחלף מחבר בין כביש 2 לכביש 5710 המוביל מזרחה אל היישובים בת חן וביתן אהרון ומערבה אל חבצלת השרון וצוקי ים, והלאה אל צפונה של נתניה. בקטע שבין מחלף זה למחלף נתניה בכביש 2, היו שני נתיבי נסיעה לכל כיוון, ובשנת 2011 התבצעו עבודות על ידי החברה הלאומית לדרכים להוספת נתיב שלישי בכל מסלול. בכניסה למחלף מכיוון צפון ממוקמת תחנת דלק של דור אלון. בתחנת דלק זאת נרצח פרנסואה אבוטבול. בצמוד למחלף נחנך ב-2011 המרכז המסחרי "ביתן". ערך זה הוא קצרמר בנושא תחבורה. אתם מוזמנים לתרום לוויקיפדיה ולהרחיב אותו.
Compiz

compiz (בתעתיק לעברית קומפיז) הוא מנהל חלונות הפועל על מערכת החלונות X ומאפשר מגוון שיפורים ואפקטים גרפיים בתחום ניהול מערכת החלונות, וכן בתחומים שימושיים נוספים כגון קיצורי דרך. קומפיז היה מנהל החלונות הפופולרי הראשון[דרוש מקור] בסביבת X11 שהשתמש ביכולות התלת-ממדיות של כרטיס המסך. התוכנה כיום היא תוצר של מיזם פיתוח Compiz, וכן מיזם של Beryl. שני מיזמים אלו תוכנתו ופותחו עד שנת 2007 בנפרד, אז אוחדו שניהם לתוכנה אחת הכוללת את תכונות שניהם. בהמשך דעך השימוש בו מכיוון ששני שולחנות העבודה העיקריים בלינוקס, גנום וKDE הוסיפו תמיכה באפקטים תלת-ממדיים במנהלי החלונות הרגילים שלהם[דרוש מקור]. אולם באוקטובר 2010 החל מייסד הפרויקט, סם ספילסבורי, לעבוד עבור חברת קנוניקל וקומפיז הפך להיות מנהל החלונות של יוניטי, ממשק המשתמש שנכנס לאובונטו החל מגרסה 11.04. לתוכנה תמיכה חלקית בעברית. לתוכנה תכונות בסיסיות כשעליהן ניתן להוסיף תוספים שונים. התכונות הן בין היתר בתחומים: נגישות הגדרות שולחן העבודה אפקטים שונים (כגון שולחן עבודה בצורת קובייה או גליל) הגדרות ניהול חלונות עזרים שונים (כגון צילום מסך, וציור חופשי על פני המסך) מדיה וקבצים בנושא Compiz בוויקישיתוף אתר האינטרנט הרשמי של Compiz (באנגלית) אתר הבית http://www.compiz.org/ ליתר דיוק: הוא composition manager וגם מנהל חלונות עתיד חדש ובהיר לקומפיז - דיווח של סם ספילסבורי על התחלת העבודה בקנוניקל ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
כביש 5710

כביש 5710 הוא כביש בצפון מישור החוף המחבר את שושנת העמקים, צוקי ים, חבצלת השרון, ביתן אהרון, כפר ויתקין, ומחלף חבצלת. בעבר, חיבר גם את צפון נתניה. הכביש כולל שלושה מקטעים עיקריים: קטע צפון-דרום לאורך חוף הים המחבר את חבצלת השרון לנתניה. קטע זה, למרות שהוא פעיל מ-1966, אינו חוקי ונסגר בסוף 2013. קטע מזרח-מערב המחבר את כביש 2 לחבצלת השרון וצוקי ים ומהווה בחלקו המערבי כביש פנימי בשם "דרך הים" של חבצלת השרון. קטע צפון-דרום המחבר את כביש 5720, בית חרות וביתן אהרון לכביש 2. משנת 1966 מחבר קטע כביש המשתרע מצפון לדרום את קצהו המערבי של כביש 5710 לקצה הצפוני של נתניה. עם התפתחות העיר נתניה התגברה התנועה לצפון נתניה על דרך 5710 דרך חבצלת השרון באופן שלטענת תושבי חבצלת השרון היה למטרד סביבתי ובטיחותי. בשנת 2008 פנו תושבים מצוקי ים וחבצלת השרון לבית המשפט המחוזי בתל אביב בדרישה להורות על סגירת הקטע הדרומי של הכביש המאפשר מעבר לתוך נתניה. בית המשפט נענה לבקשה לאחר שהועדה המחוזית לתכנון ובנייה אישרה שמדובר בכביש לא חוקי וקבע שהכביש ייסגר תוך שלושה חודשים. לבקשת מלון בלו ביי ועירית נתניה הושהתה הסגירה עד בירור העניין בערעור ובאוקטובר 2010 הושב התיק לבית המשפט המחוזי לבירור נוסף. בדיון החוזר טענו מלון בלו ביי ועירית נתניה שאם הקטע הדרומי אינו חוקי, גם כלל הכביש מצפון לדרום אינו חוקי. במענה לכך, נציגם של תושבי צוקי ים וחבצלת השרון הסכים לסגירת כל קטע הכביש צפון-דרום. לבסוף הוסכם בפשרה שהכביש ייסגר תוך שלוש שנים, בסוף שנת 2013. במהלך שלוש השנים אמור להסתיים הליך אישור וסלילת כביש עוקף שיחבר את צפון נתניה לכביש החוף. תכנון כביש זה הוחל בשנת 1988 אך התנהל בעצלתיים, לטענת אנשי חבצלת השרון בגלל שעיריית נתניה פעלה לטרפד אותו. בתור חלופה לתושבי צפון נתניה נבנה מחלף חדש בין מחלף נתניה למחלף חבצלת על כביש 2, שנקרא מחלף איינשטיין. עתמ (ת"א) 001032/08 עע"ם 8602/08 מלון בלו ביי בע"מ נ' חבצלת השרון עע"ם 8602/08 מלון בלו ביי בע"מ נ' חבצלת השרון ביה"מ קבע: כביש חבצלת השרון-נתניה יישאר פתוח - מעריב אורלי בר, הוועדה המחוזית אישרה התוכנית להקמת מחלף איינשטיין - ישמש ככניסה הצפונית לעיר נתניה, קול השרון, 8 בדצמבר 2010, אתר לוקל